**HMS Dunedin** (viirinumero D93) oli Britannian kuninkaallisen laivaston vuonna 1918 vesillelaskettu Danae-luokan kevyt risteilijä toisessa maailmansodassa.

Valmistus
---------

*Pääartikkeli: Danae-luokka*
Alus tilattiin Armstrong Whitworthilta Newcastle-upon-Tynestä, missä köli laskettiin 5. marraskuuta 1917. Alus laskettiin vesille 19. marraskuuta 1918 ja otettiin palvelukseen 13. syyskuuta 1919.

Palvelus
--------

Palvelukseen otettaessa alus liitettiin Atlantin laivaston 1. risteilijäviirikköön. Alus lainattiin *HMS Chathamin* tilalle Uuden-Seelannin osastolle toukokuussa 1924. *Dunedin* oli avustamassa pelastustöitä Napierissa Uudessa-Seelannissa helmikuussa 1931 sluuppi *HMS Veronican* ja risteilijä *HMS Diomeden* kanssa kaupungin tuhouduttua Hawkesinlahden maanjäristyksessä. Vuoden vaihteessa 1931-1932 alus oli huollettavan.

*HMNZS Leander* vapautti *Dunedinin* Uuden-Seelannin osastosta 29. maaliskuuta 1937 ja samalla toi määräyksen alukselle aloittaa kotimatkan. Englantiin palattuaan alus siirrettiin reserviin ja koulutustehtäviin.

Alus palautettiin palvelukseen toisen maailmansodan uhatessa ja liitettiin Kotilaivaston (engl. *Home Fleet*}) 12. risteilijäviirikköön. Alukselle asennettiin samalla kaksi neliputkista puolentuuman ilmatorjuntakonekivääriä. Syyskuussa 1939 alus siirrettiin 11. risteilijäviirikköön Orkney- ja Shetlandinsaarille sijoitettuun osastoon. Alus vietti vuoden lopun Pohjanmeren partiotehtävissä (engl. *Northern Patrol*). Alus osallistui Saksan laivaston taisteluristeilijöiden *Scharnhorstin* ja *Gneisenaun* etsintään, kun ne olivat upottaneet apuristeilijä *HMS Rawalpindin*.

Vuoden 1940 alkaessa alus oli huollossa, jolloin alukselle asennettiin tyypin 286M tutka. Palvelukseen palatessa alus siirrettiin Pohjois-Amerikan ja Länsi-Intian asemalle, jossa ollessaan se pysäytti maaliskuussa saksalaisen kauppalaivan *Heidelbergin*. Rahtialuksen miehistö upotti aluksensa ennen valtausta. Muutaman päivän kuluttua *Dunedin* pysäytti ja valtasi Kanadan laivaston hävittäjän HMCS *Assiniboinen* kanssa lähellä Jamaikaa saksalaisen kauppalaivan *Hannoverin*, josta rakennettiin myöhemmin ensimmäinen Kuninkaallisen laivaston saattuetukialus *HMS Audacity*.

Kesä-heinäkuussa 1940 *Dunedin* oli saartamassa Vichyn Ranskan hallitsemaa Martiniqueta ja joulukuussa suojaamassa saattuetta WS5A, kun Saksan laivaston risteilijä *Admiral Hipper* hyökkäsi saattueen kimppuun. Alukset eivät kuitenkaan kohdanneet.

Alus pysäytti ja valtasi 15. kesäkuuta 1941 saksalaisen tukilaivan *Lothringenin* Etelä-Atlantilla ja osallistui Saksan laivaston taistelulaiva *Bismarckin* etsimiseen. Vallatusta aluksesta löytyi salaista tietoa sukellusveneiden liikkeistä. Aluksen seuraavat vallatut alukset olivat Vichyn Ranskan lipun alla purjehtineet kauppalaivat 22. kesäkuuta *Ville de Rouen* ja 30. kesäkuuta *Ville de Tamative* St. Paulin karikosta itään.

Aluksen oli määrä olla seuraava Danae-luokan alus, joka muutettaisiin ilmatorjuntaristeilijäksi. Alus oli 24. marraskuuta 1941 keskisellä Atlantilla yksinäisellä partioretkellä St. Paulin karikolta itään ja Recifestä Brasiliasta kaakkoon, kun alukseen osui kaksi Saksan laivaston sukellusveneen *U-124:n* laukaisemaa torpedoa. Aluksen 486 hengen miehistöstä pelastui ainoastaan neljä upseeria ja 63 miehistönjäsentä.

Lähteet
-------

* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)
* Greene, Jack & Massignani, Alessandro: *The Naval War in the Mediterranean 1940-1943*. Lontoo: Chatham Publishing, 2002. ISBN 1-86176-190-2. (englanniksi)

### Viitteet

1. 1 2 3 4 5 6 7 8  Whitley s. 77
2. 1 2  Whitley s. 75

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **HMS Dunedin**.
* HMS Dunedinin muistosivu (englanniksi)
* Uboat.net (englanniksi)
* Palvelushistoria (englanniksi)
* Sixtant sota Etelä-Atlantilla - HMS Dunedin[vanhentunut linkki] (englanniksi)

  

*Danae*-luokan risteilijät

|  |
| --- |
| *HMS Danae* –
*HMS Dauntless* -
*HMS Dragon* –
*HMS Delhi* -
*HMS Dunedin* –
*HMS Durban* -
*HMS Daedalus* –
*HMS Daring* -
*HMS Despatch* –
*HMS Diomede* -
*HMS Dryad* –
*HMS Desperate* |
| Edeltäjä: *C*-luokka – Seuraaja: *Hawkins*-luokka |